
****



**Scéim Deontais Chlár Feabhsúcháin Áitiúil Chathair Bhaile Átha Cliath – Feabhra 2025**

**Treoirlínte agus Téarmaí & Coinníollacha**

****

**Léigh na treoirlínte agus téarmaí & coinníollacha seo a leanas go cúramach, le do thoil, sula gcomhlánóidh tú an fhoirm iarratais ar líne le haghaidh Chlár Feabhsúcháin Áitiúil Chathair Bhaile Átha Cliath 2025.**

Tá an t-eolas a chuirtear ar fáil sa doiciméad seo ceaptha chun tuiscint a thabhairt d’iarratasóirí féideartha ar an bpróiseas trína ndéantar iarratais ar mhaoiniú a mheasúnú agus a fhaomhadh, agus ní mhaítear gur léirmhíniú dlíthiúil atá ann.

|  |
| --- |
| **Réamhrá** |

Cuireann **An Clár Feabhsúcháin Áitiúil (CFÁ)** maoiniú ar fáil chun tacú le heagraíochtaí nó grúpaí neamhbhrabúis, pobalbhunaithe agus/nó san earnáil dheonach atá lonnaithe in Éirinn

Tá an **CFÁ** maoinithe ag An Roinn Forbartha Tuaithe agus Pobail (An Roinn). D’fhógair an tAire é ar an 7 Samhain 2024 agus tá sé á riar ag na Coistí Forbartha Pobail Áitiúil (CFPÁnna) i ngach Limistéar Údaráis Áitiúil.

Cuireann an Roinn maoiniú ar fáil do gach limistéar Údaráis Áitiúil (ÚÁ) agus ansin riarann na CFPÁnna an maoiniú sin go háitiúil lena cinntiú go ndíreofar an maoiniú ar bhealach cuí le dul i ngleic le míbhuntáistí áitiúla sna limistéir is mó ina dteastaíonn sé.

Tá an CFÁ dírithe ar sholáthar maoinithe le haghaidh costas caipitiúil d’eagraíochtaí nó do ghrúpaí neamhbhrabúis, pobalbhunaithe agus/nó san earnáil dheonach amháin atá lonnaithe in Éirinn i limistéir atá faoi mhíbhuntáiste ar leith.

Tá €656,750 dáilte ag an Aire ar Chathair Bhaile Átha Cliath faoi Chlár Feabhsúcháin Áitiúil 2025.

Tá an Clár i gCathair Bhaile Átha Cliath á riar ag Coiste Forbartha Pobail Áitiúil (CFPÁ) Chathair Bhaile Átha Cliath agus ag Comhairle Cathrach Bhaile Átha Cliath.

**Aidhm Chlár Feabhsúcháin Áitiúil Chathair Bhaile Átha Cliath 2025**

Is é aidhm an mhaoinithe ná tacú le heagraíochtaí nó grúpaí neamhbhrabúis, pobalbhunaithe agus/nó san earnáil dheonach atá lonnaithe in Éirinn agus atá ag lorg maoiniúcháin le haghaidh **costas caipitiúil agus costais oibriúcháin/reatha**, gan tuarastal a chur san áireamh.

Ní mór a léiriú sna hiarratais conas a chuirfidh an maoiniú le Sprioc 4 de Phlean Áitiúil Eacnamaíochta agus Pobail Chathair Bhaile Átha Cliath 2024 - 2029:

*‘Pobail na Cathrach a chur chun cinn agus a chothú le go mbeidh siad níos inbhuanaithe, níos rathúla, níos sábháilte, níos comhbháiche, níos fáiltí agus níos cuimsithí’.*

Tá níos mó eolais faoi Phlean Áitiúil Eacnamaíochta agus Pobail Chathair Bhaile Átha Cliath 2024 - 2029 ar fáil anseo: [Maidir le PÁEP 2024-2029](https://www.dublincity.ie/residential/improving-my-community/local-economic-and-community-plan-2016-2021/about-dublin-city-local-economic-community-plan-2024-2029)

Cuireann CFPÁ Chathair Bhaile Átha Cliath, faoi Chlár Feabhsúcháin Áitiúil Chathair Bhaile Átha Cliath 2025, fáilte roimh iarratais ar an maoiniú seo.

|  |
| --- |
| **Incháilitheacht** |

* Ní mheasfar ach iarratais ó eagraíocht neamhbhrabúis, phobalbhunaithe agus/nó san earnáil phoiblí in Éirinn.
* **Níl** eagraíochtaí trádála, daoine aonair agus eagraíochtaí brabúis incháilithe le haghaidh maoinithe faoi Chlár Feabhsúcháin Áitiúil Chathair Bhaile Átha Cliath 2025.
* Ní mór d’eagraíochtaí/ do ghrúpaí a bheith cláraithe le Líonra Rannpháirtíochta Pobail Chathair Bhaile Átha Cliath. Ní mór uimhir LRP uathúil a bheith ag gach grúpa/eagraíocht a chuireann iarratas isteach. Is féidir le do ghrúpa nó d’eagraíocht clárú le LRP Chathair Bhaile Átha Cliath ag: <https://dublincityppn.ie/join>. Is féidir le baill atá cláraithe le LRP a n-uimhir LRP a aimsiú anseo <https://dublincityppn.ie/members/>
* Ní mór do gach iarratasóir na Téarmaí agus Coinníollacha mar a leagtar amach in Aguisín 1 a chomhlíonadh.
* Agus an fhoirm iarratais seo á cur isteach agat, ní mór duit dearbhú a dhéanamh go dtuigeann tú Téarmaí agus Coinníollacha Chlár Feabhsúcháin Áitiúil Chathair Bhaile Átha Cliath 2025 go hiomlán agus go nglacann tú leis na Téarmaí agus Coinníollacha.
* Is é an 30 Meán Fómhair 2025 an dáta caite do chostais chaipitil agus ní mór admhálacha a chur isteach faoin 31 Deireadh Fómhair 2025.

|  |
| --- |
| **An Maoiniú atá ar Fáil** |

* Is ionann méid iomlán an mhaoiniúcháin atá ar fáil faoi Chlár Feabhsúcháin Áitiúil Chathair Bhaile Átha Cliath 2025 agus €675,260. (Leithdháileadh €656,750 ón Roinn Forbartha Tuaithe agus Pobail (RFTP) móide maoiniú €18,510 á thabhairt ar aghaidh ó bhabhtaí maoiniúcháin roimhe seo).
* Is é an méid iomlán maoinithe atá ar fáil le haghaidh costas caipitiúil faoi CFÁ 2025 ná €575,590
* Is é an méid iomlán maoinithe atá ar fáil le haghaidh costas oibriúcháin/reatha faoi CFÁ 2025 ná €99,670
* Tá maoiniú ar fáil suas le huasdheontas €25,000.
* Ní mór méid an mhaoinithe a theastaíonn a shonrú ar an iarratas agus fianaise na gcostas a chur san áireamh. Déan cinnte go n-áirítear CBL le fianaise an chostais.
* Ceadaítear maoiniú meaitseála ó fhoinsí eile ach ní ceanglas é faoin gClár.
* Áireofar admháil, meastachán scríofa nó asphrionta ó shuíomh gréasáin soláthraí mar fhianaise na gcostas caipitiúil a tabhaíodh le linn na mblianta féilire **2024 agus 2025** amháin. **Ní** **ghlacfar le nasc chuig suíomh gréasáin.**
* Maidir le costais oibriúcháin/reatha, ní mór duit caiteachas **deimhnithe** a chur isteach i leith aon bhillí gaolmhara a d’íoc tú cheana agus gur mhaith leat a bheith clúdaithe leis an maoiniú e.g. cóip de bhille fóntais, de bhille árachais, de bhille cíosa etc. **Ní féidir leat ach cur isteach ar mhaoiniú a bhaineann leis an tréimhse incháilithe – 1 Meitheamh 2024 go 30 Eanáir 2025. Ní féidir an dáta sin a athrú**.
* Maidir le costais chaipitiúla, má fhaigheann an tionscadal maoiniú páirteach ó fhoinse eile, lena n-áirítear maoiniú an iarratasóra féin, beidh ar na hiarratasóirí fianaise dhoiciméadach a chur ar fáil maidir leis an maoiniú a chumhdóidh an t-easnamh, i bhfoirm ráiteas bainc, etc**.** agus ní mór í a uaslódáil le d’iarratas sula gcuirfidh tú isteach é.

**Amlíne**

* Is é an spriocdháta le haghaidh iarratais a chur isteach ná **13.00** ar an **28 Feabhra 2025.**
* Is é an dáta a bhfuiltear ag súil le cinneadh an CFPÁ ná **26** **Márta 2025.** Cuirfear na hiarratasóirí ar an eolas i mí Bealtaine 2025.
* Íocfar an maoiniú faoin **30** **Meitheamh 2025**, in ainneoin aon chomhaontú leis an Roinn maidir le síneadh an spriocdháta seo.
* Ní mór aon mhaoiniú nach bhfuil caite cheana féin ar an **30** **Meán Fómhair 2025** a thabhairt ar ais don Roinn Forbartha Tuaithe agus Pobail (RFTP) trí Chomhairle Cathrach Bhaile Átha Cliath.
* Ní chuirfear san áireamh ach iarratais a cuireadh isteach faoin **28 Feabhra 2025 ag 13.00.**

|  |
| --- |
| **Samplaí de Chostais Chaipitiúla** |

* Trealamh le haghaidh úsáide pobail (amhail garraíodóireacht, spraoi, áineas, TF, spóirt, oiliúint/oideachas, sláinte agus sábháilteacht)
* Troscán, feistis agus fearais le húsáid an phobail (e.g. boird, soilse LED, cuisneoir, citeal)
* TCI
* Forbairt nó athchóiriú foirgnimh, áitribh nó saoráide pobail (e.g. rochtain do dhaoine faoi mhíchumas, doirse dóiteáin, córas téimh atá tíosach ar fhuinneamh, fuinneoga, insliú, áis spóirt, club óige, seomra cruinnithe, ceaintín/cistin, saoráidí folctha, seomraí céadfacha)
* Cothabháil foirgnimh, áitribh nó saoráide pobail (e.g. deisiúcháin ar an díon, deisiúcháin ar an tsíleáil, athchur an urláir, péinteáil, glanadh ceart aonuaire, cothabháil lasmuigh)
* Eile (tabhair sonraí)

Tabhair faoi deara gur mian leis an CFPÁ iarratasóirí a spreagadh le hiarratais a chur isteach maidir le hearraí caipitiúla atá inbhuanaithe, neamhdhíobhálach don timpeallacht agus a thacaíonn le pobail áitiúla agus le fiontair shóisialta tríd an bhfeachtas “Buy Social”. Mar shampla, b’fhearr leis an gcoiste iarratais a fhaomhadh le haghaidh ríomhairí glúine athchóirithe arna soláthar trí fhiontar sóisialta ná ceann nua ó chuideachta ilnáisiúnta, nó foireann bord agus cathaoireacha athchúrsáilte nó arna bhfoinsiú go hinbhuanaithe ó shiopa carthanais áitiúil ná cinn nua ó shiopa troscáin mór.

Le tuilleadh eolais a fháil, féach an feachtas “Buy Social” agus eolaire ar líne de chuid Líonra Fiontar Sóisialta na hÉireann <https://buysocial.ie/directory/>

Tabhair faoi deara, más ag cur isteach ar chostais chaipitiúla atá tú, go n-áireofar admháil, meastachán scríofa nó asphrionta ó shuíomh gréasáin soláthraí mar fhianaise na gcostas caipitiúil a tabhaíodh le linn na mblianta féilire **2024 agus 2025 amháin**. **Ní** ghlacfar le nasc chuig suíomh gréasáin.

**Caiteachas Deimhnithe le haghaidh Costas Oibriúcháin/Reatha**

Tabhair faoi deara, má tá iarratas á dhéanamh agat ar chostais oibriúcháin/reatha, caithfidh tú caiteachas deimhnithe a chur isteach maidir le haon bhillí gaolmhara a d’íoc tú cheana agus ar mhaith leat a bheith clúdaithe leis an maoiniú. Ní féidir leat ach cur isteach ar mhaoiniú a bhaineann leis an tréimhse incháilithe **1** **Meitheamh 2024 go 30** **Eanáir 2025. Ní féidir an dáta sin a athrú.**

* Billí Fóntais (e.g. costais leictreachais, táillí bruscair, táillí teasa, táillí idirlín /leathanbhanda/ teileachumarsáide, cothabháil suímh ghréasáin)
* Costais chíosa/léasa
* Billí Árachais

**Chun monatóireacht agus rialachas cuí a chinntiú, tá an Roinn ag tabhairt le fios nach bhfuil ach costais oibriúcháin/reatha a bhaineann leis an tréimhse seo incháilithe - 1 Meitheamh 2024 go 30 Eanáir 2025. Ní féidir an dáta sin a athrú.**

|  |
| --- |
| **Samplaí de chaiteachas atá neamh-incháilithe le haghaidh maoiniú faoi Chlár Feabhsúcháin Áitiúil Chathair Bhaile Átha Cliath 2025** |

Níl an caiteachas seo a leanas incháilithe le haghaidh maoinithe:

* Tionscadal ar bith nach bhfuil i gcomhréir le héiteas an Chláir
* Costais fostaíochta
* Táillí dlí
* Táillí bainistíochta tionscadail
* Ceannach tailte nó foirgneamh
* Staidéir féidearthachta agus pleananna straitéiseacha
* Oibríochtaí príobháideacha nó tráchtála
* Costais atá á n-íoc ag maoinitheoir nó roinn eile
* Éascú ranganna/ceardlann
* Tionscadail nó seirbhísí nach gcuirtear i gcrích laistigh de limistéar riaracháin Chomhairle Cathrach Bhaile Átha Cliath agus/nó nach dtéann chun tairbhe dóibh siúd atá ina gcónaí i limistéar riaracháin Chomhairle Cathrach Bhaile Átha Cliath.

**Ceadanna Reachtúla**

Áit ar bith ina bhfuil sé i gceist agat oibreacha tógála a chur i gcrích, forbairtí ar mhionscála san áireamh, amhail póirse, síneadh nó bothán, ní mór duit a léiriú go bhfuil na ceadanna ábhartha faighte agat nó gur chloígh sibh leis na rialacháin ábhartha. Mar shampla, seans go mbeidh gá le cead pleanála, Fógra Tosaithe, Deimhniú Sábháilteachta ó Dhóiteán nó Teastas Rochtana do Dhaoine faoi Mhíchumas. Má tá na hoibreacha díolmhaithe, seans go mbeidh sé riachtanach fianaise a chur isteach maidir le díolúine na n-oibreacha amhail Deimhniú Díolúine Alt 5.

Is ar úinéir an fhoirgnimh nó na n-oibreacha i gcónaí a bheidh an fhreagracht cloí le ceanglais na rialachán pleanála agus tógála, agus ar aon tógálaí nó dearthóir ar fostú ag an úinéir. Más gá cead agus/nó doiciméid chomhlíontachta a bheith agat, ní mór iad a bheith i bhfeidhm faoin am a gcuirfidh tú an t-iarratas isteach ar CFÁ 2025 Chomhairle Cathrach Bhaile Átha Cliath.

Tá sé riachtanach sonraí a chur isteach maidir le ceadanna, díolúine agus comhlíontacht leis an iarratas mar fhianaise bhreise. Le comhairle shonraithe a fháil faoi chead pleanála agus comhlíontacht rialaithe tógála, cliceáil anseo <https://www.dublincity.ie/residential/planning>. **Tabhair faoi deara, má tá na hoibreacha molta le déanamh ar fhoirgneamh pobail nó ar fhoirgneamh leathphoiblí eile, i.e. nach teach duine é, seans nach mbeidh na gnáthdhíolúintí le haghaidh póirsí/bothán etc. i bhfeidhm.**

Má tá tú ag cur iarratas isteach ar mhaoiniú le húsáid chun maoin/talamh príobháideach nó poiblí a athrú maidir le hábhar ar aon bhealach agus NACH le do ghrúpa an talamh/maoin, beidh toiliú scríofa ón úinéir talún/maoine ag teastáil chomh maith le deimhniú go bhfuil ceadanna ábhartha faighte, má tá sin infheidhme. Mar shampla, b’fhéidir gur mhaith libh dífhibrileoir, binse nó bord fichille a shuiteáil i bpáirc de chuid Chomhairle Cathrach Bhaile Átha Cliath. Más ea, beidh gá le toiliú scríofa ó Chomhairle Cathrach Bhaile Átha Cliath a chur isteach mar fhianaise bhreise chun tacú le d’iarratas. Sa sampla sin, bheadh gá le ráiteas tacaíochta ó Sheirbhísí Páirceanna, Bithéagsúlachta agus Tírdhreacha Chomhairle Cathrach Bhaile Átha Cliath maidir le hindéantacht an togra.

|  |
| --- |
| **Critéir Roghnaithe** |

Caithfear go cothrom agus go neamhchlaonta le gach iarratas ar mhaoiniú a gheobhaidh Comhairle Cathrach Bhaile Átha Cliath do Chlár Feabhsúcháin Áitiúil Chathair Bhaile Átha Cliath 2025. Déanfaidh Fochoiste Maoiniúcháin an Choiste Forbartha Pobail Áitiúil de Chomhairle Cathrach Bhaile Átha Cliath na hiarratais a mheasúnú agus cuirfear moltaí faoi bhráid Choiste Forbartha Pobail Áitiúil Chomhairle Cathrach Bhaile Átha Cliath ina n-iomláine lena meas agus lena bhfaomhadh. Déanfar na hiarratais a mheas chun cothromaíocht thíreolaíoch a chinntiú i ndáileadh an mhaoinithe ar ghrúpaí agus/nó tionscadail éagsúla agus déanfar measúnú orthu bunaithe ar fhaisnéis agus fianaise a chuirtear ar fáil san Fhoirm Iarratais agus faoi na critéir seo a leanas:

* Fianaise a léiríonn conas a d’fhéadfaí úsáid a bhaint as an maoiniú deontais molta chun cur le tacaíocht a thabhairt do Sprioc 4 de Phlean Áitiúil Eacnamaíochta agus Pobail Chathair Bhaile Átha Cliath 2024 – 2029.
* Tá doiciméid agus fianaise riachtanacha curtha ar fáil e.g. fianaise ar chostas, fianaise ar an easnamh, cead, díolúine, toiliú, (más bainteach).
* Fianaise a léiríonn gá le/éileamh ar na hearraí/seirbhísí a bhfuiltear ag cur isteach ar an maoiniú deontais ina leith. D’fhéadfaí meastacháin maidir le líon na ndaoine a bhainfidh tairbhe as, agus conas a bhainfidh siad tairbhe as, a chur san áireamh, mar shampla.
* Fianaise a léiríonn comhoibriú le Comhairle Cathrach Bhaile Átha Cliath agus le heagraíochtaí/gníomhaireachtaí áitiúla eile.
* Fianaise go bhfuil an eagraíocht/grúpa atá ag déanamh iarratais á rialú go cuí, agus go bhfuil dea-theist agus dea-chlú orthu.
* Fianaise a léiríonn go gcaithfear an maoiniú in am faoin 30 Meán Fómhair 2025.
* Fianaise a léiríonn na bealaí ina bhfuil do thogra inbhuanaithe, neamhdhíobhálach don timpeallacht agus conas a thacaíonn sé leis an bpobal áitiúil agus le fiontair shóisialta tríd an bhfeachtas ‘buy social’. Mar shampla, b’fhearr leis an gcoiste iarratais a fhaomhadh le haghaidh ríomhairí glúine athchóirithe arna soláthar trí fhiontar sóisialta ná ceann nua ó chuideachta ilnáisiúnta, nó foireann bord agus cathaoireacha athchúrsáilte nó arna bhfoinsiú go hinbhuanaithe ó shiopa carthanais áitiúil ná cinn nua ó shiopa troscáin mór. Le tuilleadh eolais a fháil, féach an feachtas ‘Buy Social’ agus eolaire ar líne de chuid Líonra Fiontar Sóisialta na hÉireann <https://buysocial.ie/directory/>
* Méid an maoinithe nó na ndeontas a fuair sibh ó Chomhairle Cathrach Bhaile Átha Cliath nó ó aon Eagraíocht/Ghníomhaireacht Stáit eile le 6 bliana anuas.
* Fianaise lena ndearbhaítear na suíomhanna ina bhfuil grúpaí ag obair i limistéir faoi mhíbhuntáiste.

|  |
| --- |
| **Próiseas Íocaíochta** |

* Tar éis chinneadh an CFPÁ, gheobhaidh gach tionscadal faofa, faoi réir gnásanna dlí agus riachtanais eile a bheith i gcrích, tairiscint i bprionsabal cúnaimh deontais. Beidh sé seo faoi réir chomhlíonadh na dtéarmaí agus coinníollacha ábhartha agus faoi réir ghlacadh sásúil an iarratasóra leis an tairiscint seo.
* Ní gá don ghrúpa a chuireann iarratas isteach a bheith cláraithe chun críocha cánach ach amháin i gcásanna ina dtabharfaidh aon íocaíochtaí an maoiniú iomlán do ghrúpa amháin ar feadh tréimhse 12 mhí go dtí méid níos mó ná €10,000 (CBL san áireamh). Sna cásanna sin, beidh uimhir rochtana imréitigh cánach chomh maith le PSP/uimhir thagartha cánach ag teastáil.

|  |
| --- |
| **Príobháideachas (An Rialachán Ginearálta maidir le Cosaint Sonraí RGCS)** |

Tá an Clár Feabhsúcháin Áitiúil (CFÁ) 2025 maoinithe ag an Roinn Forbartha Tuaithe agus Pobail trí Choiste Forbartha Pobail Áitiúil Chathair Bhaile Átha Cliath (CFPÁ) agus Comhairle Cathrach Bhaile Átha Cliath.

Is é aidhm an mhaoinithe ná tacú le heagraíochtaí nó grúpaí neamhbhrabúis, pobalbhunaithe agus/nó san earnáil dheonach atá ag lorg maoiniúcháin le haghaidh costas caipitiúil agus costais oibriúcháin/reatha, gan tuarastal a chur san áireamh, rud a théann chun tairbhe dóibh siúd a bhfuil cónaí orthu i limistéar riaracháin Chomhairle Cathrach Bhaile Átha Cliath.

Chun an raon seirbhísí is éifeachtaí a sholáthar chun freastal ar riachtanais na saoránach, na bpobal agus na ngnólachtaí, beidh ar Chomhairle Cathrach Bhaile Átha Cliath cineálacha áirithe faisnéise faoi dhaoine agus eagraíochtaí a bhailiú, a phróiseáil agus a úsáid le linn an phróisis iarratais. D’fhéadfadh ‘sonraí pearsanta’ a bheith san fhaisnéis atá á lorg nó á soláthar.

Próiseáiltear d’fhaisnéis toisc go bhfuil sé riachtanach chun foirm iarratais a chur isteach agus trí fhoirm iarratais a chur isteach, aontaíonn tú lenár dtéarmaí maidir le húsáid sonraí pearsanta.

Is in Alt 66 den Acht Rialtais Áitiúil 2001 a gheofar an bunús dlí faoina gceanglaítear an fhaisnéis a sholáthar.

Roinnfear an fhaisnéis a chuireann tú ar fáil le:

* Fochoiste Maoiniúcháin CFÁ de chuid Choiste Forbartha Pobail Áitiúil Chomhairle Cathrach Bhaile Átha Cliath
* Coiste Forbartha Pobail Áitiúil Chomhairle Cathrach Bhaile Átha Cliath
* Foirne Chomhairle Cathrach Bhaile Átha Cliath um Fhorbairt Pobail Áitiúil
* Agus/nó Ranna/Rannóga Inmheánacha eile de Chomhairle Cathrach Bhaile Átha Cliath, de réir mar is cuí
* Agus/nó suíomh gréasáin Chomhairle Cathrach Bhaile Átha Cliath
* Ionadaithe Tofa Chomhairle Cathrach Bhaile Átha Cliath
* Comhlachtaí deonacha agus aon chomhlachtaí údaraithe eile a d’fhéadfadh, inár dtuairim, cabhrú le d’iarratas a mheas.

Coinneofar do chuid faisnéise go léir ar feadh tréimhse 6 bliana, agus ina dhiaidh sin stiallfar gach doiciméad páipéir agus déanfar gach taifead leictreonach a chealú. Beidh rochtain theoranta ag baill foirne ainmnithe ar aon fhaisnéis a shábhálfar ar thiomántáin chomhroinnte.

|  |
| --- |
| **Cuntasacht agus Rialachas Corparáideach** |

* Beidh ar iarratasóirí cloí leis an gcaighdeán is airde trédhearcachta agus cuntasachta mar atá le sonrú i gCiorclán 13/2014 na Roinne Caiteachais Phoiblí agus Athchóirithe – Bainistiú agus Cuntasacht le haghaidh Deontas ó Chistí Stáit <http://circulars.gov.ie/pdf/circular/per/2014/13.pdf>
* Is é an prionsabal foriomlán ná gur cheart go mbeadh trédhearcacht agus cuntasacht i mbainistiú cistí poiblí, de réir barainneachta, éifeachtachta agus éifeachtúlachta. Tugtar breac-chuntas sa chiorclán, mar shampla, nár cheart d’fhaighteoirí sócmhainní arna maoiniú go poiblí a dhiúscairt gan cead roimh ré.
* Tá an Roinn ag spreagadh comhlachtaí maoinithe chun glacadh leis an gCód Rialaithe, Cód Cleachtais chun Eagraíochtaí Pobail, Deonacha agus Carthanachta a Rialú, rud a chuideoidh le barr feabhais a bhaint amach i ngach réimse oibre. Tríd an gCód Rialaithe, iarrtar ar ghrúpaí a chomhaontú go gcuirfidh siad príomhphrionsabail i bhfeidhm chun a ngrúpa a reáchtáil ar bhealach níos éifeachtaí i réimsí amhail ceannaireacht, trédhearcacht agus cuntasacht agus go bhfeidhmeoidh siad le macántacht. Tá níos mó eolais faoin gCód ar fáil ag [app.governancecode.ie](http://app.governancecode.ie/)

|  |
| --- |
| **Faisnéis Bhreise** |

* Má chuirtear iarratas isteach le haghaidh gné amháin de thionscadal, beidh ar na hiarratasóirí fianaise dhoiciméadach a chur ar fáil maidir le hinfhaighteacht iarmhéid an mhaoinithe le haghaidh na gné sin ar leith den tionscadal sin.
* Níl aon teorainn ar an líon iarratas le haghaidh tionscadail éagsúla ó ghrúpa ar bith. Ba cheart go mbeadh iarratasóirí ar an eolas, áfach, go mbeidh cur chuige cothromais/cothroime ag CFPÁ Chathair Bhaile Átha Cliath chun dáileadh cothrom an mhaoinithe a chinntiú.
* Tá an Clár 100% maoinithe ag státchistí. Tá sé de cheart ag iarratasóirí maoiniú eile a ghiaráil/maoiniú a mheaitseáil le haghaidh tionscadal cé nach bhfuil sé sin riachtanach faoin gclár seo.
* Is é freagracht an iarratasóra deontais a chinntiú, agus an Clár seo á úsáid chun tionscadal a chómhaoiniú, nach sáraítear rialacha na scéime/an chláir eile. Déan cinnte, le do thoil, go rachaidh tú i dteagmháil leis na riarthóirí nó leis an gcomhlacht atá freagrach as aon scéim nó clár maoiniúcháin eile i ndáil leis seo.
* Ní mheasfar mar incháilithe ach tionscadail a chomhlíonann na critéir ar a bhfuil breac-chuntas thuas.
* Úsáid faisnéise - bainfear úsáid as an bhfaisnéis a chuirfear ar fáil ar an bhfoirm chun críocha an phróisis deontas a mheas agus a riar agus chun iniúchtaí agus aon chuairteanna ar an láthair a éascú. Agus iad ag déanamh measúnú ar na hiarratais a gheofar, féadfaidh CFPÁ Chathair Bhaile Átha Cliath comhairle a iarraidh agus dul i gcomhairle le gníomhaireachtaí eile, agus féadfaidh siad faisnéis ar thionscadail faoi bhreithniú a nochtadh do na saineolaithe agus na gníomhaireachtaí sin.

|  |
| --- |
| **An bealach chun iarratas a dhéanamh** |

Cinntigh, le do thoil, go léifidh tú an doiciméad seo in éineacht leis na Téarmaí agus Coinníollacha atá leagtha amach in Aguisín 1 thíos, de Chlár Feabhsúcháin Áitiúil Chathair Bhaile Átha Cliath 2025.

Sula gcuirfear tús leis an bpróiseas iarratais, beidh ar iarratasóirí seicliosta incháilitheachta a chomhlánú.

Is é **an dáta deiridh** le hiarratais a fháil ná **13.00 Dé hAoine an 28 Feabhra 2025.**

Má tá aon cheisteanna agat maidir le d’iarratas a chur isteach, téigh i dteagmháil le Sarah Fagan ag 087 758 9980 nó le Molly Maher ag 086 164 4897.

Chun d’iarratas a chur isteach, féadfar go mbeidh ort níos mó ná ceann amháin díobh seo a leanas a chur ar fáil:

**Fianaise ar chostas**;

**Fianaise ar aon easnamh**, más gá**;**

**Fianaise ar chead reachtúil/cheadanna reachtúla,** más gá, nó;

**Aon cháipéisíocht bhreise** is dóigh leat a chabhróidh le d’iarratas.

Más infheidhme, mura gcomhlíonann tú an riachtanas seo ní mheasfar d’iarratas.

**Aguisín 1 – Téarmaí agus Coinníollacha**

* Tacóidh Clár Feabhsúcháin Áitiúil 2025 le heagraíochtaí nó grúpaí neamhbhrabúis, pobalbhunaithe agus/nó san earnáil dheonach atá lonnaithe in Éirinn (go háirithe i gceantair faoi mhíbhuntáiste), le costais chaipitiúla agus costais oibriúcháin/reatha, faoi réir na n-acmhainní atá ar fáil.
* Ní chuireann Clár Feabhsúcháin Áitiúil 2025 maoiniú ar fáil le haghaidh íocaíocht nó fostaíocht foirne. Áirítear le costais neamh-incháilithe costais foirne lárnacha, i.e. ÁSPC agus Ranníocaíochtaí Pinsin.
* Tá an Roinn ag rá nach bhfuil ach costais oibriúcháin/reatha a bhaineann leis an tréimhse seo incháilithe – **1** **Meitheamh 2024 go 30 Eanáir 2025**. **Ní féidir an dáta sin a athrú.** Má tá iarratas á dhéanamh agat ar chostais oibriúcháin/reatha, go gcaithfidh tú caiteachas deimhnithe a chur isteach maidir le haon bhillí gaolmhara a d’íoc tú as cheana agus ar mhaith leat a bheith clúdaithe leis an maoiniú.
* Maidir le costais chaipitiúla, ní bheidh ach costais a thabhaítear sna blianta féilire 2024 agus 2025 incháilithe.
* Ní mór a léiriú sna hiarratais ar mhaoiniú faoi Chlár Feabhsúcháin Áitiúil Chathair Bhaile Átha Cliath 2025 conas a chuirfidh an maoiniú le Sprioc 4 de Phlean Áitiúil Eacnamaíochta agus Pobail Chathair Bhaile Átha Cliath 2024 – 2029.
* Ní mór d’iarratasóirí a bheith cláraithe le Líonra Rannpháirtíochta Pobail (LRP) Chathair Bhaile Átha Cliath. Sula gcuirtear an t-iarratas seo isteach, is féidir le do ghrúpa nó d’eagraíocht clárú le LRP Chathair Bhaile Átha Cliath ag: https://dublincityppn.ie/join. Is féidir le baill atá cláraithe le LRP a n-uimhir LRP a aimsiú anseo: <https://dublincityppn.ie/members/> Má tá aon cheisteanna agat nó má tá tuilleadh faisnéise á lorg agat, seol ríomhphost chuig [info@dublincityppn.ie](mailto:info@dublincityppn.ie)
* Cuirfear maoiniú ar fáil d’eagraíochtaí nó grúpaí neamhbhrabúis, pobalbhunaithe agus/nó san earnáil dheonach atá lonnaithe in Éirinn agus a chuireann ar fáil gníomhaíochtaí agus seirbhísí a bhíonn ar siúl i limistéar riaracháin Chomhairle Cathrach Bhaile Átha Cliath nó a théann chun tairbhe dóibh siúd a bhfuil cónaí orthu sa limistéar sin.
* Ní mór an fhaisnéis a chuirfidh an eagraíocht/grúpa a dhéanann iarratas a bheith cruinn agus iomlán. D’fhéadfadh go mbeadh dícháiliú agus/nó aisíoc aon deontais a bhronnfar mar thoradh ar mhífhaisnéis.
* Forchoimeádann An Roinn Forbartha Tuaithe agus Pobail, CFPÁ Chathair Bhaile Átha Cliath agus Comhairle Cathrach Bhaile Átha Cliath an ceart liosta de gach deontas a bhronntar a fhoilsiú, lena n-áirítear ainm agus limistéar ginearálta an ghrúpa a bhfuil maoiniú á fháil aige.
* Féadfaidh An Roinn, CFPÁ Chathair Bhaile Átha Cliath nó Comhairle Cathrach Bhaile Átha Cliath iniúchtaí a dhéanamh nó cuairteanna gan choinne a thabhairt chun comhlíonadh na dtéarmaí agus coinníollacha a dheimhniú.
* Féadfar go mbeidh ábhar taifeadta i ngach foirm (grianghraif, físeáin, etc.) á éileamh ag An Roinn Forbartha Tuaithe agus Pobail, CFPÁ Chathair Bhaile Átha Cliath agus Comhairle Cathrach Bhaile Átha Cliath lena fhoilsiú ar shuíomhanna meán sóisialta/nuachtlitreacha, etc. chun na deontais atá ar fáil agus arna mbronnadh a chur chun cinn. Is é freagracht an iarratasóra a chinntiú go gcloítear leis an RGCS agus go bhfuil toiliú tugtha maidir le foilsiú ag gach rannpháirtí san inneachar taifeadta a chuirtear isteach. Faoi réir an riachtanais go léireoidh gach deontaí go bhfuil toiliú scríofa acu ó thuismitheoirí/caomhnóirí chun gach inneachar taifeadta a úsáid agus a scaipeadh i ngach foirm (grianghraif, físeáin etc.) ina bhfuil cleithiúnaithe páiste le feiceáil, is féidir le deontaithe dul i mbun cumarsáide ag baint úsáid as meáin mheasctha a bhaineann lena dtionscnamh tionscnaimh agus/nó deontas.
* Tá an tAcht um Shaoráil Faisnéise 2014 i bhfeidhm ar gach taifead atá á choinneáil ag an Roinn agus ag Comhairle Cathrach Bhaile Átha Cliath. Faoin Acht um Shaoráil Faisnéise 2014, féadfar sonraí atá in iarratais agus i gcáipéisí tacaíochta a scaoileadh, ar iarratas, le tríú páirtithe. Má tá faisnéis i d’iarratas atá íogair nó faoi rún, sainaithin í le do thoil agus tabhair míniú cén fáth nár cheart í a nochtadh. Má fhaightear iarratas faisnéis íogair a scaoileadh faoin reachtaíocht, rachfar i gcomhairle leat roimh chinneadh maidir leis an fhaisnéis a scaoileadh nó gan í a scaoileadh. Mura sainaithnítear faisnéis mar fhaisnéis íogair, féadfar í a nochtadh gan aon chomhairliúchán leat
* Is é freagracht gach grúpa a chinntiú go bhfuil nósanna imeachta agus polasaithe cuí i bhfeidhm aige, lena n-áirítear árachas cuí nuair atá sin bainteach. Sa chás go n-éiríonn le grúpa, is gá slánaíocht shonrach do Chomhairle Cathrach Bhaile Átha Cliath a bheith nótáilte ar do Pholasaí Dliteanais Phoiblí, i dtaca leis an deontas a fuarthas ó Chlár Feabhsúcháin Chathair Bhaile Átha Cliath 2025.
* Is é freagracht gach grúpa/eagraíochta atá ag déanamh iarratais a mheas an bhfuil an tseirbhís a chuireann siad ar fáil faoin gcatagóir seirbhís ábhartha de réir an Achta um Thús Áite do Leanaí 2015. Má mheasann an grúpa/eagraíocht atá ag déanamh iarratais go bhfuil an tseirbhís a chuireann siad ar fáil faoin gcatagóir seirbhís ábhartha de réir an Achta um Thús Áite do Leanaí 2015, tá an grúpa/eagraíocht freagrach as na riachtanais go léir a bhaineann le Cumhdach Páistí de réir an Achta sin a chur bhfeidhm. Déan tagairt, le do thoil, do TUSLA chun a fháil amach cad a mheastar a bheith ina Seirbhís ábhartha faoin Acht ag <https://www.tusla.ie/children-first/children-first-2017/relevant-services/>
* Ní mór d’iarratasóirí a chinntiú go bhfuil gach cead nó toiliú faighte sula dtosóidh aon oibreacha tógála, i gcásanna a bhfuil sé sin ag teastáil. Áirítear leis sin, ach gan a bheith teoranta dó, toiliú úinéara/tiarna talún, toiliú réimse poiblí, ceadanna pleanála agus comhlíonadh rialaithe tógála.
* Ní mór na hearraí agus na seirbhísí nó oibreacha go léir a cheannaítear faoi Chlár Feabhsúcháin Áitiúil Chathair Bhaile Átha Cliath 2025 a sholáthar i gcomhréir le beartas soláthair Chomhairle Cathrach Bhaile Átha Cliath:
* Le haghaidh **earraí agus seirbhísí ginearálta suas le €12,500 (gan CBL san áireamh)** ní mór d’iarratasóirí meastachán amháin a lorg lena bhféadfaí glacadh má mheastar go bhfaighfear luach ar airgead.
* **Le haghaidh earraí agus seirbhísí €12,500 - €25,000 (gan CBL san áireamh)** ní mór trí mheastachán ar a laghad (ceann amháin in aghaidh an tsoláthraí) a lorg ó sholáthraithe inniúla
* **Le haghaidh oibreacha agus seirbhísí a bhaineann le hoibreacha €0 - €200,000 (gan CBL san áireamh)** ní mór cúig mheastachán ar a laghad (ceann amháin in aghaidh an tsoláthraí) a lorg ó sholáthraithe inniúla.
* Ní gá don ghrúpa a chuireann iarratas isteach a bheith cláraithe chun críocha cánach. Mar sin féin, ní mór d’aon ghrúpa a bhfuil iarratas á dhéanamh acu agus atá cláraithe chun críocha cánach a bheith cáin-chomhlíontach. De réir nósanna imeachta athbhreithnithe um imréiteach cánach, a tháinig i bhfeidhm in Eanáir 2016, ní mór an Uimhir Rochtana Imréitigh Cánach (URIC) agus an Uimhir Thagartha Cánach a chur isteach ar mhaithe le deimhniú.
* Déanfar íocaíochtaí le hiarratasóirí rathúla in 2025 isteach i gcuntas bainc tiomnaithe an ghrúpa. Ní féidir íocaíochtaí a dhéanamh isteach i gcuntais phearsanta bainc.
* Forchoimeádann CFPÁ Chathair Bhaile Átha Cliath an ceart na cistí a thairgtear a athshannadh do thionscadal faofa eile mura gcomhlíontar ceann ar bith de na riachtanais laistigh de thréimhse réasúnta. Ní mór dóibh an Roinn a chur ar an eolas go bhfuil sé i gceist acu é sin a dhéanamh.
* Faoi rialacháin airgeadais, ní mór do Chomhairle Cathrach Bhaile Átha Cliath gach íocaíocht a dhéanamh trí Ríomhaistriú Airgid (RAA). Ní mór do gach iarratasóir rathúil Foirm RAA a chomhlánú agus a chur isteach in éineacht le sonraí bainc an ghrúpa ar bhealach tráthúil. Ní féidir le Comhairle Cathrach Bhaile Átha Cliath aon íocaíochtaí a eisiúint a thabharfaidh maoiniú iomlán i dtréimhse 12 mhí go dtí méid níos mó ná €10,000 (CBL san áireamh) gan uimhir rochtana imréitigh cánach a fháil chomh maith le huimhir PSP/uimhir thagartha cánach. Más bainteach, beidh sé riachtanach na sonraí sin a chur isteach freisin.
* Ní mór méid iomlán an deontais a chaitheamh **faoin 30 Meán Fómhair 2025**. Ní mór aon mhaoiniú nach gcaitear a thabhairt ar ais don Roinn trí Chomhairle Cathrach Bhaile Átha Cliath.
* Caithfidh eagraíochtaí/grúpaí a mhaoinítear faoi Chlár Feabhsúcháin Áitiúil Chathair Bhaile Átha Cliath 2025 a gcaiteachas dearbhaithe a choinneáil go gceann **6** bliana ar chúiseanna iniúchta. Caithfear fianaise ar chaiteachas, **admhálacha/sonraisc a mharcáiltear mar íoctha ag an soláthraí nó cruthúnas íocaíochta e.g. cóip de ráiteas bainc**, a choinneáil agus a chur ar fáil do CFPÁ Chathair Bhaile Átha Cliath nó dá ionadaí roimh an **31** **Deireadh Fómhair 2025**, chomh maith le tuairisc ghairid ar an gcaoi a ndearna an tionscadal tairbhe do cheann amháin nó níos mó de na sé spriocghrúpa a shainaithin CFPÁ Chathair Bhaile Átha Cliath mar thosaíocht agus freisin ar an gcaoi a chuidigh an tionscadal le Sprioc 4 de Phlean Áitiúil Eacnamaíoch agus Pobail Chathair Bhaile Átha Cliath 2024 - 2029. D’fhéadfadh go n-iarrfaí ort freisin grianghraif a chur isteach mar fhianaise ar chaiteachas.
* Ní íocfar CBL ach sa chás go mbíonn sé san áireamh i méid an iarratais. Ní ghlacfar le haon iarratais eile ar íocaíochtaí nó aisíocaíochtaí CBL.
* Ní mór an Roinn Forbartha Tuaithe agus Pobail, CFPÁ Chathair Bhaile Átha Cliath agus Comhairle Cathrach Bhaile Átha Cliath a aithint go poiblí i ngach ábhar agus inneachar suímh ghréasáin a bhaineann leis an deontas, nuair is féidir.
* Ní ceadmhach an maoiniú a thairgfear a úsáid ach le haghaidh na gcuspóirí a shonraítear san iarratas.
* De ghnáth, ní dhéanfar aon iarratais tríú páirtí nó idirmheánacha a mheas.
* Tríd an iarratas seo a chur isteach, tá an eagraíocht/grúpa ag dearbhú nach bhfuil an maoiniú acu chun tabhairt faoin obair/tionscadal gan an chabhair dheontais seo nó, de rogha air sin, go mbainfidh an grúpa a chuireann an t-iarratas isteach úsáid as an deontas le tabhairt faoi thionscadal níos mó, nach mbeadh inacmhainne dóibh gan an maoiniú sin.
* Ní mór an t-iarratas ar Chlár Feabhsúcháin Áitiúil Chathair Bhaile Átha Cliath 2025 a bheith údaraithe ag Cathaoirleach, Rúnaí nó Cisteoir na heagraíochta/an ghrúpa atá ag déanamh iarratais.
* Is féidir tuilleadh faisnéise a iarraidh – forchoimeádann CFPÁ Chathair Bhaile Átha Cliath an ceart tuilleadh faisnéise a iarraidh ort chun an t-iarratas a mheas, más gá.
* Is ortsa atá an fhreagracht a chinntiú go gcomhlíonann d’eagraíocht/grúpa na riachtanais go léir atá luaite istigh anseo nó sna treoirlínte iarratais go hiomlán agus go gcuirtear isteach chuig [lcdc@dublincity.ie](mailto:lcdc@dublincity.ie) é faoin spriocdháta is infheidhme. Beidh aon teip teicneolaíochta nó cur isteach ar sheirbhísí idirlín a bhaineann le cur isteach an iarratais de riosca an iarratasóra agus ní ghlacann Comhairle Cathrach Bhaile Átha Cliath le dliteanas ar bith mura n-éirítear leis an iarratas a chur isteach nó má dhiúltaítear é mar gheall ar bheith curtha isteach go déanach.
* Coinneofar faisnéis a chuirtear ar fáil i ngeall ar an iarratas seo go leictreonach. Chun an t-iarratas a phróiseáil féadfaidh sé a bheith riachtanach sonraí pearsanta a bhailiú uait. Is féidir go n-iarrfar tuilleadh faisnéise ort. Forchoimeádann Comhairle Cathrach Bhaile Átha Cliath an ceart tuilleadh faisnéise a iarraidh ort chun d’iarratas a mheas, más gá. Déanfar faisnéis dá leithéid a phróiseáil de réir ráiteas príobháideachais CFÁ. Féach Ráiteas Príobháideachais CFÁ Chathair Bhaile Átha Cliath anseo: [https://files-dublincity-fspub.s3.eu-west-1.amazonaws.com/PDFs/LEP%20Privacy%20Statement.pdf](https://eur04.safelinks.protection.outlook.com/?url=https%3A%2F%2Ffiles-dublincity-fspub.s3.eu-west-1.amazonaws.com%2FPDFs%2FLEP%2520Privacy%2520Statement.pdf&data=05%7C02%7Csarah.fagan%40dublincity.ie%7C069df177c1cc4918043908dd477636e6%7Ccb73b27473ac476da3aa703024ae36f0%7C0%7C0%7C638745295238292474%7CUnknown%7CTWFpbGZsb3d8eyJFbXB0eU1hcGkiOnRydWUsIlYiOiIwLjAuMDAwMCIsIlAiOiJXaW4zMiIsIkFOIjoiTWFpbCIsIldUIjoyfQ%3D%3D%7C0%7C%7C%7C&sdata=4c2DfouruMhz%2B3Te4L%2Bh8V9OjQe127Bm%2BXz78ANEQyQ%3D&reserved=0)
* Ní ghlacfar le hiarratais tríd an bpost, ní mór gach iarratas a chur isteach go leictreonach.
* D’fhéadfadh smachtbhannaí a bheith i gceist, cosc ar iarratais deontais a chur isteach amach anseo san áireamh, mar thoradh ar sháruithe ar théarmaí agus coinníollacha na scéime deontais.
* Má chuirfear faisnéis bhréagach nó mhíthreorach isteach ag céim ar bith, caithfear leis sin go han-dáiríre. Beidh grúpa ar bith nach gcloíonn le téarmaí agus coinníollacha an Chláir faoi réir cigireachta, féadfar a ndeontas a tharraingt siar agus féadfar go mbeidh orthu deontas iomlán nó cuid de a aisíoc agus/nó féadfar cosc a bheith orthu iarratais eile a chur isteach ar feadh tréimhse áirithe. Fógrófar gach sárú tromchúiseach ar théarmaí agus coinníollacha an Chláir don Gharda Síochána.